草书赋
杨泉 (WeiJin)
惟六书之为体，美草法之最奇。杜垂名于古昔，皇著法乎今斯。字要妙而有好，势奇绮而分驰。解隶体之细微，散委曲而得宜。乍杨柳而奋发，似龙凤之腾仪。应神灵之变化，象日月之盈亏。书纵竦而值立，衡平体而均施。或敛束而相抱，或婆娑而四垂。或攒剪而齐整，或上下而参差。或阴岑而高举，或落箨而自披。其布好施媚，如明珠之陆离。发翰摅藻，如春华之杨枝。提墨纵体，如美女之长眉。其滑泽淆易，如长溜之分岐。其骨梗强壮，如柱础之不移。断除弓尽，如工匠之尽规。其芒角谽谺，如严霜之傅枝。众巧百态，无不尽奇。宛转翻覆，如丝相持。